CELEX: 62019TN0885
Language: el
Date: 2019-12-25 00:00:00
Title: Υπόθεση T-885/19: Προσφυγή της 25ης Δεκεμβρίου 2019 – Aquind κ.λπ. κατά Επιτροπής

2.3.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 68/52
            
         
      Προσφυγή της 25ης Δεκεμβρίου 2019 – Aquind κ.λπ. κατά Επιτροπής
      (Υπόθεση T-885/19)
      (2020/C 68/61)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσες: Aquind Ltd (Wallsend, Ηνωμένο Βασίλειο), Aquind Energy Sàrl (Λουξεμβούργο, Λουξεμβούργο), Aquind SAS (Ρουέν, Γαλλία) (εκπρόσωποι: S. Goldberg, C. Davis, J. Bille, Solicitors, και E. White, δικηγόρος)
      
         Καθής: Ευρωπαϊκή Επιτροπή
      
         Αιτήματα
      
      Οι προσφεύγουσες ζητούν από το Γενικό Δικαστήριο:
      
                  —
               
               
                  να ακυρώσει το προσβαλλόμενο μέτρο, δηλαδή τον κατ’ εξουσιοδότηση κανονισμό, καθόσον αφαιρεί τη γραμμή διασύνδεσης AQUIND από τον ενωσιακό κατάλογο·
               
            
                  —
               
               
                  επικουρικώς, να ακυρώσει τον κατ’ εξουσιοδότηση κανονισμό στο σύνολό του· και
               
            
                  —
               
               
                  να καταδικάσει την Ευρωπαϊκή Επιτροπή στα δικαστικά έξοδα στα οποία υποβλήθηκαν οι προσφεύγουσες στο πλαίσιο της παρούσας διαδικασίας.
               
            
         Λόγοι ακυρώσεως και κύρια επιχειρήματα
      
      Με το δικόγραφο της προσφυγής τους, οι προσφεύγουσες ζητούν από το Γενικό Δικαστήριο να ακυρώσει τον κατ’ εξουσιοδότηση κανονισμό της Επιτροπής, της 31ης Οκτωβρίου 2019, για την τροποποίηση του κανονισμού (ΕΕ) αριθ. 347/2013 του Ευρωπαϊκού Κοινοβουλίου και του Συμβουλίου όσον αφορά τον ενωσιακό κατάλογο έργων κοινού ενδιαφέροντος.
      Προς στήριξη της προσφυγής τους, οι προσφεύγουσες προβάλλουν επτά λόγους ακυρώσεως.
      
                  1.
               
               
                  Στο πλαίσιο του πρώτου λόγου ακυρώσεως προβάλλεται παράβαση της υποχρέωσης αιτιολογήσεως σχετικά με την αφαίρεση της γραμμής διασύνδεσης AQUIND από τον ενωσιακό κατάλογο.
                  
                              —
                           
                           
                              Παρόλο που η Ευρωπαϊκή Επιτροπή υπέχει υποχρέωση αιτιολογήσεως, ο κατ’ εξουσιοδότηση κανονισμός δεν περιέχει ούτε παραπέμπει σε κάποια αιτιολογία για την αφαίρεση της γραμμής διασύνδεσης AQUIND από τον ενωσιακό κατάλογο και δεν δόθηκαν εξηγήσεις στις προσφεύγουσες για την αφαίρεση αυτή.
                           
                        
            
                  2.
               
               
                  Στο πλαίσιο του δεύτερου λόγου ακυρώσεως υποστηρίζεται ότι δεν τηρήθηκαν οι διαδικαστικές και οι ουσιαστικές προϋποθέσεις του κανονισμού (ΕΕ) 347/2013 (1) (στο εξής: ο κανονισμός ΔΕΔ-E), και προβάλλεται ιδίως παράβαση του άρθρου 5, παράγραφος 8, του εν λόγω κανονισμού.
                  
                              —
                           
                           
                              Η κατάρτιση του καταλόγου των έργων κοινού ενδιαφέροντος για τους σκοπούς του κατ’ εξουσιοδότηση κανονισμού δεν έγινε σύμφωνα με τις προϋποθέσεις που προβλέπονται στον κανονισμό ΔΕΔ-E.
                           
                        
            
                  3.
               
               
                  Στο πλαίσιο του τρίτου λόγου ακυρώσεως προβάλλεται παράβαση του άρθρου 10, παράγραφος 1, της Συνθήκης για τον Χάρτη Ενέργειας.
                  
                              —
                           
                           
                              Η αφαίρεση της γραμμής διασύνδεσης AQUIND από τον ενωσιακό κατάλογο και η έλλειψη αιτιολογίας για την αφαίρεση αυτή αντιβαίνει στις υποχρεώσεις που πηγάζουν από το άρθρο 10, παράγραφος 1, της Συνθήκης για τον Χάρτη Ενέργειας για τη δημιουργία σταθερών, δίκαιων και διαφανών συνθηκών και για την εξασφάλιση ίσης και δίκαιης μεταχείρισης στις επενδύσεις.
                           
                        
            
                  4.
               
               
                  Στο πλαίσιο του τέταρτου λόγου ακυρώσεως προβάλλεται προσβολή του δικαιώματος χρηστής διοίκησης όπως κατοχυρώνεται στο άρθρο 41 του Χάρτη των Θεμελιωδών Δικαιωμάτων της Ευρωπαϊκής Ένωσης.
                  
                              —
                           
                           
                              Κατά παράβαση του άρθρου 41 του Χάρτη των Θεμελιωδών Δικαιωμάτων, η απόφαση για την αφαίρεση της γραμμής διασύνδεσης AQUIND από τον ενωσιακό κατάλογο δεν ήταν αμερόληπτη και οι προσφεύγουσες δεν κλήθηκαν σε προηγούμενη ακρόαση πριν από την έκδοση του κατ’ εξουσιοδότηση κανονισμού.
                           
                        
            
                  5.
               
               
                  Στο πλαίσιο του πέμπτου λόγου ακυρώσεως προβάλλεται παραβίαση της αρχής της ίσης μεταχείρισης η οποία κατοχυρώνεται στο δίκαιο της Ένωσης.
                  
                              —
                           
                           
                              Κατά παράβαση των υποχρεώσεων που πηγάζουν από την αρχή της ισότιμης μεταχείρισης, η γραμμή διασύνδεσης AQUIND έτυχε διαφορετικής και λιγότερο ευνοϊκής μεταχείρισης σε σχέση με εκείνη της οποίας έτυχαν ανάλογα έργα κοινού ενδιαφέροντος (στο εξής: ΕΚΕ), χωρίς να συντρέχει αντικειμενικός λόγος που να δικαιολογεί την άνιση αυτή μεταχείριση.
                           
                        
            
                  6.
               
               
                  Στο πλαίσιο του έκτου λόγου ακυρώσεως προβάλλεται παραβίαση της αρχής της αναλογικότητας η οποία κατοχυρώνεται στο δίκαιο της Ένωσης.
                  
                              —
                           
                           
                              Δεδομένου ότι η γραμμή διασύνδεσης AQUIND είναι ΕΚΕ σε στάδιο ανάπτυξης, η άνευ ετέρου αφαίρεσή της από τον ενωσιακό κατάλογο χωρίς να προηγηθεί λεπτομερής σύγκριση με ανάλογα έργα και χωρίς να δοθεί στις προσφεύγουσες η δυνατότητα να επιλύσουν τυχόν προβλήματα, είναι δυσανάλογη.
                           
                        
            
                  7.
               
               
                  Στο πλαίσιο του εβδόμου λόγου ακυρώσεως προβάλλεται παραβίαση των αρχών της ασφάλειας δικαίου και της δικαιολογημένης εμπιστοσύνης οι οποίες κατοχυρώνονται στο δίκαιο της Ένωσης.
                  
                              —
                           
                           
                              Η προσβαλλόμενη πράξη θίγει τη δικαιολογημένη εμπιστοσύνη των προσφευγουσών, διότι μπορούσαν ευλόγως να αναμένουν ότι η επίμαχη γραμμή διασύνδεσης θα περιληφθεί στον ενωσιακό κατάλογο και ότι η διαδικασία προετοιμασίας του ενωσιακού καταλόγου των ΕΚΕ θα διεξαγόταν σύμφωνα με τους στόχους και τις υποχρεώσεις που ορίζονται στον κανονισμό ΔΕΔ-Ε και τις λοιπές νόμιμες προϋποθέσεις.
                           
                        
            
         (1)  Κανονισμός (ΕΕ) 347/2013 του Ευρωπαϊκού Κοινοβουλίου και του Συμβουλίου, της 17ης Απριλίου 2013, σχετικά με τις κατευθυντήριες γραμμές για τις διευρωπαϊκές ενεργειακές υποδομές, την κατάργηση της απόφασης αριθ. 1364/2006/ΕΚ και την τροποποίηση των κανονισμών (ΕΚ) αριθ. 713/2009, (ΕΚ) αριθ. 714/2009 και (ΕΚ) αριθ. 715/2009 (ΕΕ 2013, L 115, σ. 39).